בס"ד , כסלו תשפ"ד , יום חמישי, נר שמיני של חנוכה פרשת מקץ

לבניי היקרים מאוד ולהוריהם

שלום רב.

**מבצע חרבות ברזל**. בשבת הקרובה פרשת מקץ, נציין 70 יום למלחמת חרבות ברזל שהתחילה בשבת שמחת תורה. צה"ל  משחרר חלקים נוספים מרצועת עזה  ומעמיק את שליטתו בשטח. ב"ה ירי הטילים לשטח ישראל הולך ומתמעט וניתן לקיים שגרת חיים ברוב חלקי הארץ. מחיר הדמים שעם ישראל משלם קורע לב.  טובי הלוחמים והקצינים הולכים לפני המחנה. זעקת המשפחות, צער היתומים ושברון לב האלמנות מגיע לכל בית בישראל.

**הַצְּבִי, יִשְׂרָאֵל, עַל-בָּמוֹתֶיךָ, חָלָל:  אֵיךְ, נָפְלוּ גִבּוֹרִים**

**אַל-תַּגִּידוּ בְגַת, אַל-תְּבַשְּׂרוּ בְּחוּצֹת אַשְׁקְלוֹן:  פֶּן-תִּשְׂמַחְנָה בְּנוֹת פְּלִשְׁתִּים, פֶּן-תַּעֲלֹזְנָה בְּנוֹת הָעֲרֵלִים...**

**מִדַּם חֲלָלִים, מֵחֵלֶב גִּבּוֹרִים--קֶשֶׁת יְהוֹנָתָן, לֹא נָשׂוֹג אָחוֹר; וְחֶרֶב שָׁאוּל, לֹא תָשׁוּב רֵיקָם.**

**שָׁאוּל וִיהוֹנָתָן, הַנֶּאֱהָבִים וְהַנְּעִימִם בְּחַיֵּיהֶם, וּבְמוֹתָם, לֹא נִפְרָדוּ; מִנְּשָׁרִים קַלּוּ, מֵאֲרָיוֹת גָּבֵרוּ...**

**אֵיךְ נָפְלוּ גִבֹּרִים, בְּתוֹךְ הַמִּלְחָמָה-יְהוֹנָתָן, עַל-בָּמוֹתֶיךָ חָלָל.**

**צַר-לִי עָלֶיךָ, אָחִי יְהוֹנָתָן--נָעַמְתָּ לִּי, מְאֹד;  נִפְלְאַתָה אַהֲבָתְךָ לִי, מֵאַהֲבַת נָשִׁים.**

**אֵיךְ נָפְלוּ גִבּוֹרִים, וַיֹּאבְדוּ כְּלֵי מִלְחָמָה.**

עלינו לעשות הכול כדי שנהיה ראויים לשפיכת הדם ולקורבנות העצומים והנפלאים. קדושים ממש נופלים במלחמה קשה זו. עלינו להקים חברת מופת ולהרבות טוב ככל שנוכל. עלינו לאהוב, לחבק ולפרגן לכולם, והעיקר להישאר מאוחדים. כולנו תפילה שהמלחמה תסתיים במהרה בניצחון מוחץ על כוחות הרשע וחיסול ארגוני הטרור. מצפים לשובם של הלוחמים לביתם  ובניית קומה נוספת וגבוהה בגאולת ישראל.

כולנו תפילה על פצועי צה"ל ועל החטופים והחטופות שעדיין נמצאים בעזה. אנו מתפללים להחלמתם של הפצועים ולהשבתם במהרה של החטופים והחטופות הביתה.

**לימוד תורה בחופשת חנוכה**. בעקבות ימי המלחמה בהם אנו נמצאים החלטנו להמשיך לקיים מסגרת תורנית (רשות) בישיבה בימי החופשה. הייתי בהלם ממש !!! כששישים תלמידים הגיעו מידים יום, ביום ראשון עד רביעי ללמוד תורה בישיבה.  כל יום התקיימו 3 שיעורים וברצוני להלל ולשבח ולפאר את הבנים שהגיעו ללמוד מתוך כוונה אמיתית לעזור לחיילי צה"ל במלחמתם. הגמרא במסכת סוטה אומרת "התורה מגנא ומצלא", אנחנו ב"ה קיימנו זאת בחופשת החנוכה. ברצוני להודות ולשבח את הרמי"ם שהגיעו לתת שיעורים בחופשה. הדבר לא ברור מאליו !!!! מנכ"ל ישיבות בנ"ע  מר אלחנן גלאט הגיע יום אחד בהפתעה גמורה, לראות את לימוד התורה בפועל, והבנים גרמו לאלחנן להתרגשות גדולה. תודה רבה לאלחנן על ברכותיו לבנים על שקידתם בתורה, ועל כך שהגיע בהפתעה. כל הכוד למר גלט !!! אשרינו שאלו בנינו!!!

**לקראת עשרה בטבת .** בשבוע שלאחר חנוכה יתקיים יום הקדיש הכללי. יום הקדיש יתקיים השנה ביום שישי הבא. עם ישראל מציין ביום י' טבת את תחילת המצור על ירושלים שהוביל לחורבן  בית המקדש ואת יום הקדיש הכללי לזכר בני עמנו שנרצחו בשואה. **ישיבתנו – כהרגלה שנים רבות, תצא גם השנה לסמינריונים בנושא השואה במכוני שואה מגוונים על מנת  להבין מעט מה קרה בימי השואה.** אנו משתדלים שבנינו יצאו למכוני השואה , על מנת להבין ולהפנים מעט מהנושא המורכב ובעל החשיבות העצומה שאין דומה לו בכל תולדות האנושות .

**כיתות ז'**- יישארו בישיבה וישמעו שיחה מפי אשת עדות מהדור השני לשואה.

**כיתות ח'** – יצאו למכון השואה בניר גלים.

**כיתות ט'**- י' – יצאו למכון השואה ה-"שם עולם" בכפר הרוא"ה.

**כיתות י"א –** יצאו למכון השואה משואה .

**כיתות י"ב –** יצאו ליד ושם בירושלים.

**התוכניות בכל בית עדות נשלחו להורים ולבנים .**

**שיחות חיזוק ועידוד .** אנו נמשיך אי"ה לשמוע שיחות חיזוק ואמונה בישיבה פעמיים בשבוע בכיתות י'-י"א-י"ב. מתחילת המלחמה אנו שומעים אנשי רוח ורבנים חשובים מהציונות הדתית שמגיעים לישיבה ומחזקים את הבנים בתקופה מורכבת וקשה זו.

**השבוע אי"ה נשמע שתי שיחות.** הראשונה תתקיים אי"ה ביום ראשון הקרוב לבני י'-י"א-י"ב בבית המדרש הגדול מפי הרב טל שאוליאן – ראש ישיבת ההסדר בחולון. הרב ידבר על הנושא – "עוז לעמו ייתן".

**ביום רביעי אי"ה** נשמע את הרב חיים ברוך ראש ישיבת ההסדר בברוכין בבית המדרש הגדול.

**רישום לכיתות ז' תשפ"ה**. בימי החנוכה , זכינו לארח מעל 250 תלמידי ו' מגבעת שמואל ומאזור הישיבה, שהגיעו להכיר את הישיבה מקרוב. השתדלנו במספר שעות להראות ולשוחח על הישיבה ועל התכנים החשובים והעמוקים שמובילים ב"ה את הישיבה. עלי לציין במיוחד את ההתנהגות המיטבית מאוד של רוב הבנים. **תודה רבה לצוות הרמי"ם , המורות, המורים ואנשי המנהלה והמטבח שהגיעו לימי היכרות אלו, ובמיוחד להודות לרב דני אדלר היקר שמוביל את הרישום ואירגן את 2 ימי הגיבוש.**

**התחלנו את הרישום לשנה"ל הבעל"ט –** שנת תשפ"ה , ואנו ניגשים לשלב הבא. לאחר שהבנים הכירו את הישיבה מקרוב נערוך אי"ה 2 ימי ביקור בישיבה להורים שעדיין לא מכירים את דרכה הייחודית של ישיבתנו.

**ביקורי הורים לבני ו' בישיבה.**

**הורי בתי"ס מורשת זבלון ומורשת נריה – התקיימו אי"ה ביום רביעי ט"ו טבת 27/12 בשעה 19.15.**

**הורי בתי"ס מורשת מנחם בגב"ש, הורי של תלמידי חוץ – יום שני כ' טבת 1/1 בשעה 19.15 .**

**ועתה ניגש לפרשת השבוע – פרשת מקץ.**

פרשת מקץ, חלה כמעט בקביעות בתוך ימי החנוכה. חכמים מצאו רמזים רבים הקושרים בין חג החנוכה לפרשת מקץ, וכבר דרשו דורשי רשומות : "ויהי מקץ שנתיים ימים" - שנתים = ראשי תיבות - שמאל נרות תדליק, ימין מזוזה. אמנם מעבר לרמזים הסמליים , קיים גם קשר עמוק בין תוכן הפרשה לתוכנו של חג החנוכה, ובין התמודדויותיו השונות של יוסף עם הממלכה המצרית לבין ההתמודדות מול התרבות היוונית.

**"ויהי בבקר ותפעם רוחו וישלח ויקרא את כל חרטומי מצרים ואת כל חכמיה, ויספר פרעה להם את חלומו ואין פותר אותם לפרעה" (בראשית מא, ח)** ומסביר רש"י - פותרים היו אותם אבל לא לפרעה , שלא היה קולם נכנס באוזניו ולא היה לו קורת רוח בפתרונם, שהיו אומרים : שבע בנות אתה מוליד ושבע בנות אתה קובר.

כל מועצת החרטומים, עם כל חכמיה, לא הצליחה למצוא כל פתרון אשר יניח את דעתו של פרעה.

המצרים ופרעה בראשם, ממלכה הדוגלת בעוצמה ובכוח - אינם מסוגלים לעכל מציאות בה פרות דקות בולעות פרות שמנות וחזקות . הם נשארים חסרי מענה לנוכח שבולים שדופות הבולעות שבולים מלאות. המצרים אינם מעכלים מציאות בה חלשים מנצחים גיבורים ומעטים מנצחים רבים. היוונים , כמו גם המצרים, דגלו בכמות אך לא הבינו שתמצית איכותית של שמן יכולה להספיק לשמונה ימים גם אם לא קיימת הכמות הדרושה להדלקת שמונה ימים. תרבות מצרית או יוונית השמה דגש על העוצמה החיצונית לא תוכל לפתור חלומות על עוצמה איכותית פנימית.

ויותר מכך, טעות בסיסית בהשקפת עולמם של החרטומים, חסמה להם את יכולת הבנת החלום. עולמם של המצרים, כעולם היווני, היה עולם המלא בכוחות אור וכוחות חושך, אלים טובים ואלים רעים. **היה זה עולם של פירוד, מציאות מחולקת בה יש מקורות שונים לכוחות השונים הפועלים בעולם**. שבע בנות אתה מוליד ושבע בנות אתה קובר. כוחות הטוב יעזרו ללידת שבע בנות, ואילו כוחות הרע ימיתו שבע בנות. אין כל הכוונה והשגחה בעולם כי אם מאבקים אינסופיים בין כוחות הטוב לכוחות האופל. המצרים, כמו והיוונים לא הבינו שה' יתב' "יוצר אור וברא חושך, עושה שלום ובורא רע". הם חיו בעולם של פירוד. לא כן עם ישראל. קבלת עול מלכות שמיים של עם ישראל באה לידי ביטוי בהבנת האחדות - "שמע ישראל ה' אלקינו ה' אחד". **גם הטוב וגם הרע הינם חלק מההנהגה האלוקית.**

אנשים החיים בעולם של פירוד לא מצליחים למצוא כל פתרון אמיתי לחלום פרעה. רק צדיק כיוסף החי בעולם של אחדות, שרואה ומאמין שכל הצרות העוברות עליו הן חלק מההשגחה האלוקית, רק הוא מסוגל להבין "שחלום פרעה אחד הוא". גם הטוב וגם הרע , גם הפרות הרעות וגם הפרות הטובות, הינן חלק מההשגחה האלוקית. רק הבנת "ה' אלוקינו ה' אחד", תיתן פתרון לחלום פרעה, ותביא לתובנה שה' "יוצר אור ובורא חושך, עשה שלום ובורא את הכול".

הגישה היהודית מאמינה ביכולתנו לתקן עולם במלכות שדי - היא המעניקה את היכולת להפוך את פתרון החלום לא לפתרון של גורל אכזר שאי אפשר להימלט ממנו, כי אם לפתרון מעשי. לכן , עובר יוסף הישר מפתרון החלום, להשלכות המעשיות שלו על הממלכה המצרית וממילא ליכולת התיקון והתגברות על הקשיים.

זהו סודה של חכמת הקודש הפועלת, החכמה האיכותית, החכמה שמחוברת למציאות ומאמינה שה' יתב' בורא את הכול , הכול מהנהגתו האלוקית וצריך שכוחות הטוב והכוחות האיכותיים יגברו על כוחות הרוע , לכן רק יוסף יכול למצוא פתרונות לחלום פרעה !!!!!

**מהו המסר מפרשת השבוע לתקופתנו ??**

**מהשבת השחורה שכוחות הרשע פלשו לארצנו והרגו, רצחו, אנסו ועשו דברים שלא ניתן לכתוב אותם ובמיוחד לקחו חטופים וחטופות – חיים ומתים לעזה, אנו חיים ורואים מידי יום מהם כוחות רשע. אנשים רשעים, מושחתים, רוצחים שבחרו ברע.**

**מאידך – עם ישראל התאחד ב"ה, ומאותה שבת שחורה כולם עושים מעשי חסד רבים, מתפללים , מחזקים, מחבקים ותומכים אחד בשני, ב"ה רואים רק את כוחות הטוב.**

**מה תפקידנו כעת ??? להעצים את הטוב , לחבק יותר, לתמוך יותר אחד בשני ובע"ה שכוחות הטוב ילכו ויתרבו, כוחות הרשע יתמעטו, ייחלשו ויושמדו. זוהי המטרה כעת. אני ממש מבקש, שבכל מקום שבנינו והורי הנבים שומעים או רואים מחלוקות ופירודים , לעצור זאת מייד !! בואו ונזכור שכעת תפקידנו רק להעצים ולחזק את הטוב !!!!**

**שבת שלום ומבורך**

**רק בשורות טובות והצלחה רבה בכל מעשינו**

**שרגא פרוכטר – ראש הישיבה**

**הודעות חשובות להורים.**

1. **ימי שבו"ש לבני י"ב .**

בני כיתות י"ב יצאו אי"ה לביקורים בישיבות הסדר ומכינות ביום שלישי י"ד טבת עד יום שישי י"ז טבת.

הרמי"ם מקיימים שיחות אישיות עם כל בן ומנסים להתאים לבנים את הישיבות והמכינות שכדאי שהנבים יבקרו בהם.

1. **אסיפת הורים – חטיבת הביניים – כיתות ז' – ח' – ט' .**

הורים בני כיתות חטיה"ב מוזמנים לאסיפות הורים ביום שלישי כ"א טבת 2/1 החל מהשעה 18.00. בסמוך לתאריך האסיפה כל ר"מ יוציא גוגל-דוקס שכל הורי יתאים לו את השעה לפגישת הר"מ עם ההורים.

1. **אסיפת הורים – חטיבה עליונה – כיתות י' – י"א – י"ב .**

הורים בני הכיתות בחטיבה עליונה מוזמנים לאסיפות הורים ביום שלישי כ"ח טבת 9/1 החל מהשעה 18.00. בסמוך לתאריך האסיפה כל ר"מ יוציא גוגל-דוקס שכל הורי יתאים לו את השעה לפגישת הר"מ עם ההורים.